HMS Hunter (D80)
HMS Hunter (viirinumero D80) oli Britannian Kuninkaallisen laivaston Attacker-luokan saattuetukialus, joka palveli toisessa maailmansodassa. Yhdysvallat lainasi aluksen Britannialle lend-lease sopimuksen nojalla.
Alus palveli sodan ajan ensin saattuetehtävissä Atlantilla ja muutostöiden jälkeen lokakuusta 1943 alkaen rynnäkkötukialuksena, missä tehtävässä se oli Välimerellä ja Tyynellä valtamerellä. Alus oli mukana Japanin antautuessa Malesiassa.
Aluksen köli oli laskettu 15. toukokuuta 1941 nimellä "MV Mormacpenn" Meriministeriön sopimuksen nojalla Ingalls Shipbuildingin telakalla Pascagoulassa Mississippissä Yhdysvalloissa. Yhdysvaltain laivasto lunasti aluksen 26. joulukuuta 1941 muutettavaksi saattuetukialukseksi USS "Block Island". Se valmistui 9. tammikuuta 1943, jolloin se siirrettiin lend-lease sopimuksen mukaisesti Britannian Kuninkaalliselle laivastolle, joka nimesi aluksen HMS "Traileriksi". Alus nimettiin 11. tammikuuta uudelleen HMS "Hunteriksi".
Valmistuttuaan 11. tammikuuta HMS "Hunteriksi" nimetty alus aloitti koeajot, joita jatkettiin 31. tammikuuta alkaen Länsi-Intian saaristossa. Alus siirtyi maaliskuun alussa koeajojen päätyttyä Norfolkiin Virginiassa.
"Hunter" liittyi 5. maaliskuuta Yhdysvaltain laivaston saattueeseen UGF6 Norfolkista Casablancaan, jossa alus erkani saattueesta jatkaakseen matkaansa Clydeen. Alus määrättiin muutostöitä varten telakalle Dundeehen, jonne se saapui 12. huhtikuuta.
"Hunter" palasi telakalta palvelukseen elokuussa, jolloin se määrättiin läntisen reitin alaisuuteen suojaamaan Atlantin saattueita. Alus sai kuitenkin nopeasti uuden määräyksen osallistua Salernon maihinnousuun. Se vastaanotti 834 laivueen Fairey Swordfish -torpedopommittajat henkilöstöineen. Matkalla Välimerelle alus joutui kovaan myrskyyn, joka vaurioitti lentokoneita. Alus palasi Clydeen täydentääkseen lentokoneensa ja aloitti sitten uudelleen matkan Gibraltarille. Alukselle kuormattiin 899 laivueen Supermarine Seafire -hävittäjät henkilöstöineen.
Alus liittyi 17. elokuuta Clydessä saattueeseen KMF22/WS33 matkalla Gibraltarille, jossa se liitettiin maihinnousun lentotukialusosastoon Force V:hen. Alus liittyi osastoonsa 5. syyskuuta aloittaen sen mukana maihinnousuharjoittelun. Osaston muut alukset olivat "Euryalus", "Charybdis", "Scylla", "Unicorn", "Battler", "Attacker", "Stalker", "Cleveland", "Holcombe", "Atherstone", "Liddesdale", "Farndale", "Calpe", "Haydon" sekä Puolan laivaston "Ślązak" ja "Krakowiak". "Hunter" oli seuraavana päivänä osaston mukana Maltalla.
"Hunter" suojasi 8. syyskuuta koneineen Salernon maihinnousuun osallistuneita saattueita. Seuraavana päivänä aluksen koneet johtivat tykistötulta sekä suojasivat ankkurointialuetta ilmahyökkäyksiltä. 12. syyskuuta viisi aluksen Seafire-hävittäjää laskeutui Paesrumiin rakennetulle tilapäiselle lentokentälle. Alus vapautui 14. syyskuuta maihinnousuoperaatiosta, jolloin se lähti Gibraltarin kautta Britanniaan. Alus määrättiin korjattavaksi Dundeehen, jonne se saapui 30. syyskuuta.
"Hunter" kärsi 3. joulukuuta Dundeessa lisävaurioita, joten aluksen korjaustyöt siirrettiin Clydeen. Alukselle määrättiin rynnäkkötukialukseksi muuttamista varten lisää muutostöitä, ja se palasi palvelukseen maaliskuussa 1944.
"Hunter" harjoitteli huhtikuussa luoteisen reitin alueella suunniteltua Etelä-Ranskan maihinnousua varten (operaatio Anvil). Aluksen lentolaivueeksi siirrettiin 807 laivue Seafireineen. Alus oli toukokuussa Scapa Flow’ssa osallistuakseen operaatio Hoopsiin eli hyökkäykseen Norjan rannikolle. Alus siirtyi edelleen toukokuussa Välimerelle.
Alus suojasi kesäkuussa koneineen Ranskan maihinnousujoukkoja kuljettavia saattueita. Heinäkuussa se liittyi lentotukialusosastoon Maltalla aloittaakseen harjoittelun. Alus liitettiin maihinnousua varten yhdessä HMS "Stalkerin" kanssa TG88.2:een, jonka muut alukset olivat USS "Tulagi", USS "Kasaan Bay", HMS "Caledon", HMS "Colombo" sekä kuusi Yhdysvaltain laivaston hävittäjää. Operaation koodinimeksi vaihdettiin Dragoon.
Alus osallistui elokuun alussa Maltalla järjestettyihin maihinnousuharjoituksiin. Se saapui 15. elokuuta maihinnousualueelle, jossa se aloitti lentotoiminnan. Alus oli 22. elokuuta levossa Maddalenassa, jolloin aluksen koneet olivat tehneet 219 lentosuoritetta. Alus palasi operaatioalueelle 24. elokuuta. Se siirtyi 27. elokuuta Maddalenaan täydennettäväksi, jolloin sen koneet olivat tehneet 88 lentosuoritetta lisää. Operaatio Dragoonin aikana aluksen koneet olivat tehneet 36 syöksypommitus-, 56 tiedustelu-, 96 osastonsuojaus-, 48 aluesuojaus-, 16 lentokuvaus- ja 55 saattolentoa, joiden aikana se oli menettänyt kolme konetta ilmatorjunnassa, yhden veteen laskeutumisessa ja 11 kannelle laskeutuessa. Samalla alus vapautui operaatiosta palaten Kuninkaallisen laivaston alaisuuteen.
"Hunter" liittyi 30. elokuuta Egeanmeren osastoon tukemaan alueen saarten miehitystä ja se saapui 2. syyskuuta Aleksandriaan. Alus lähti 9. syyskuuta estämämään saksalaisten evakuointia Scarpantosta ja Rodokselta Outing I -operaatiossa, mistä se palasi 15. syyskuuta Aleksandriaan täydennettäväksi.
Alus lähti 30. syyskuuta Aleksandriasta Egeanmerelle Outing II -operaatioon. Aluksen lentokoneet olivat 5. lokakuuta tulenjohtajina risteilijä "Auroran" tulittaessa Levithaa. Aluksen koneet iskivät 7. ja 9. lokakuuta evakuointialuksiin ja jälkimmäisenä päivänä lisäksi Kosille. "Attacker" vapautti 11. lokakuuta "Hunterin" operaatiosta, jolloin se palasi Aleksandriaan koneiden tehtyä 135 lentosuoritetta. Alus vapautui 31. lokakuuta Välimeren laivastosta, jolloin se lähti kotimaahan "Attackerin" ja "Stalkerin" kanssa.
"Hunter" saapui 11. marraskuuta Britteinsaarille, jossa se määrättiin huollettavaksi ennen siirtoa Itä-Intian laivastoon. Alus purjehti Maltalle, jossa se siirrettiin 6. joulukuuta telakalle.
"Hunter" palasi palvelukseen tammikuussa 1945 ja aloitti 21. helmikuuta matkansa Ceylonille. Alus liittyi 8. maaliskuuta Trincomaleessa Itä-Intian laivaston 21. lentotukialuslaivueeseen, jonka muut alukset olivat "Royalist", "Stalker" ja "Khedive". "Hunter" määrättiin laivueen mukana tukemaan Rangoonin maihinnousua operaatio Draculassa.
Alus viipyi Trincomaleessa huhtikuun alun, jolloin lentomiehistöjä koulutettiin. Lentotukialuslaivue lähti 23. huhtikuuta Akyabiin suojatakseen Rangooniin matkanneita saattueita. Laivueen suojana olivat hävittäjät "Saumarez", "Vigilant", "Venus" ja "Virago". Laivue suojasi toimintaa 4. toukokuuta saakka, jolloin se vapautui operaatiosta.
Laivueen lentokoneet iskivät 6. toukokuuta Merguin ja Victoria Pointin välisiin maaleihin. Seuraavana päivänä laivue jatkoi matkaansa Trincomaleehen, jonne se saapui 9. toukokuuta.
"Hunter" liitettiin 10. toukokuuta laivueensa mukana Force 61:een, jonka tehtävänä oli estää japanilaisten joukkojen vetäytyminen Andamaaneilta ja Nikobaareilta operaatio Dukedomissa. Osaston muut alukset olivat taistelulaiva "Queen Elizabeth", risteilijät "Royalist" ja "Cumberland" sekä Ranskan laivaston taistelulaiva "Richelieu", ja Alankomaiden laivaston "Tromp", joiden suojana oli kahdeksan hävittäjää. "Hunterilta" tankattiin 13. toukokuuta suojaavat hävittäjät. Alus erkani seuraavana päivänä osastosta "Cumberlandin" ja 26. hävittäjälaivueen kanssa etsiäkseen Japanin laivaston aluksia operaatio Mitressä.
"Hunterin" lentokoneet etsivät 15. toukokuuta evakuointialuksia. Eräs 531 laivueen Grumman TBF Avenger -koneista löysi Japanin laivaston hävittäjän "Kuroshion" ja sukellusveneentorjunta-alus "SC57:n" suojaaman Nancowrystä Malesiaan matkanneen saattueen, mutta lentokone tuhoutui hyökätessään ilmoittamatta saattueen sijaintia. Seuraavana päivänä "Hunterin" lentokoneet iskivät yhdessä "Khediven" koneiden kanssa Andamaaneille. "Hunter" aloitti 17. toukokuuta osaston mukana paluumatkan Trincomaleehen.
"Hunter" kuljetti kesäkuun alusta alkaen "Attackerin" kanssa lentokoneita Intiasta Ceylonille, kunnes se määrättiin heinäkuussa Malesian maihinnousuun operaatio Zipperiin.
Alus lähti 15. elokuuta Trincomaleesta laivaston mukana merelle perustaakseen operaatio Zipperin eteentyönnetyn tukikohdan Penangiin (operaatio Jurist). Seuraavana päivänä operaatiota siirrettiin kahdella vuorokaudella Yhdysvaltain laivaston vaatimuksesta. Operaatiota siirrettiin 19. elokuuta uudelleen Tokion rauhanneuvottelujen vuoksi. Laivasto saapui 28. elokuuta Penangin edustalle.
Alus seurasi 1. syyskuuta Penangiin sijoitettujen japanilaisten joukkojen virallista antautumista taistelulaiva "Nelsonin" kannella. "Hunter" lähti 4. syyskuuta Singaporeen miehityslaivaston mukana. Se suojasi 9. syyskuuta laivueen mukana maihinnousua, joka tehtiin lähellä Port Swettenhamia.
"Hunter" palasi Singaporen antautumisseremonioiden jälkeen Britteinsaarille. Marraskuussa aluksen brittiläiset laitteet poistettiin ja varastot tyhjennettiin Clydessä. Alus palautettiin Portsmouthissa käynnin jälkeen 29. joulukuuta 1945 Yhdysvaltain laivastolle.
Alus myytiin kauppalaivaksi, jolloin se nimettiin MV "Almdijkiksi". Alus myytiin 1973 romutettavaksi Valenciaan Espanjaan.